CELEX: 62014TN0312
Language: hr
Date: 2014-04-28 00:00:00
Title: Predmet T-312/14: Tužba podnesena 28. travnja 2014. – Federcoopesca i dr. protiv Komisije

24.6.2014   
            
            
               HR
            
            
               Službeni list Europske unije
            
            
               C 194/36
            
         Tužba podnesena 28. travnja 2014. – Federcoopesca i dr. protiv Komisije
   (Predmet T-312/14)
   2014/C 194/47
   Jezik postupka: talijanski
   
      Stranke
   
   
      Tužitelji: Federazione Nazionale delle Cooperative della Pesca (Federcoopesca) (Rim, Italija); Associazione Lega Pesca (Rim); i AGCI AGR IT AL (Rim) (zastupnici: L. Caroli i S. Ventura, odvjetnici)
   
      Tuženik: Europska komisija
   
      Tužbeni zahtjev
   
   Tužitelji od Općeg suda zahtijevaju da:
   
               —
            
            
               poništi Odluku Komisije od 6. prosinca 2013. kojom se uspostavlja akcijski plan za otklanjanje nedostataka talijanskog sustava nadzora ribolova (Akcijski plan – C (2013) 8635 final), konkretno u pogledu točaka 13., 15., 16. i 17. akcijskog plana u prilogu Odluke.
            
         
               —
            
            
               tuženiku naloži snošenje troškova postupka.
            
         
      Tužbeni razlozi i glavni argumenti
   
   Odluka koja se pobija u predmetnom postupku ima za cilj otklanjanje nedostataka koje su talijanska nadležna tijela utvrdila u provedbi propisa zajedničke ribarstvene politike.
   U prilog osnovanosti tužbe tužitelji ističu četiri tužbena razloga.
   
               1.
            
            
               Prvi tužbeni razlog: nepostojeće ili nepotpuno obrazloženje
               
                           —
                        
                        
                           U tom pogledu tužitelji ističu da je pobijani akt usvojen radi suprotstavljanja određenim nepravilnostima koje su uočene u provedbi nekih propisa zajedničke ribarstvene politike. Međutim, akt ne ukazuje na takve nepravilnosti zbog čega je nemoguće identificirati logični slijed koji je doveo do njegovog usvajanja. Taj je razlog nevaljanosti još ozbiljniji jer navedene mjere u načelu odstupaju od prethodno usvojenih akata Europske unije.
                        
                     
         
               2.
            
            
               Drugi tužbeni razlog: povreda Ugovora i njihovih provedenih propisa
               
                           —
                        
                        
                           U tom pogledu tužitelji ističu da je pobijana odluka manjkava zbog povrede Ugovorâ i članka 102. stavka 4. Uredbe 1224/2009, te zbog nenadležnosti. Njome se ne želi ojačati sustav nadzora nego se nameću obveze koje nisu predviđene primarnim zakonodavstvom ili su čak u suprotnosti s tim aktima.
                        
                     
         
               3.
            
            
               Treći tužbeni razlog: povreda načela zabrane diskriminacije, razumnosti i proporcionalnosti
               
                           —
                        
                        
                           U tom pogledu tužitelji ističu da se Odlukom krši načelo zabrane diskriminacije na temelju državljanstva, u dijelu u kojem se njome uvode nove i povećane obveze za talijanske ribare. Nadalje, mjere očito nemaju nikakve razumne veze s ciljem koji se želi postići te su suštinski nerazumne i neproporcionalne, budući da ustvari nije moguće odrediti postojanje veze između obveza koje se nameću ribarima i ostvarivanja cilja Odluke.
                        
                     
         
               4.
            
            
               Četvrti tužbeni razlog: nezakonitost sustava teških kaznenih djela, a posebice članka 92. Uredbe 1224/2009 i povreda načela stupnjevanja i proporcionalnosti sankcije
               
                           —
                        
                        
                           U tom pogledu tužitelji ističu da se, za razliku od Uredbe 1224/2009 kojom se uređuje sustav različitih stupnjeva sankcija, pobijanom odlukom propisuje automatska suspenzija dozvole za ribarenje u slučaju počinjenja teškog kaznenog djela i trajno oduzimanje u slučaju ponavljanja djela. Dakle, Odlukom se pravila uredbe zamjenjuju različitim i znatno strožim sustavom automatskih i neopozivih sankcija. Osim toga, sustav kažnjavanja koji se uvodi Akcijskim planom teško krši načelo stupnjevanja sankcije, njenu proporcionalnost u odnosu na težinu povrede te personalnost sankcije, s obzirom na to da ona izriče osobi koja je imatelj dozvole, neovisno o identitetu osobe koja je počinila kažnjivo djelo.